CELEX: 32020R1794
Language: ro
Date: 2020-09-16 00:00:00
Title: Regulamentul delegat (UE) 2020/1794 al Comisiei din 16 septembrie 2020 de modificare a părții I din anexa II la Regulamentul (UE) 2018/848 al Parlamentului European și al Consiliului în ceea ce privește utilizarea materialului de reproducere a plantelor neecologic și în conversie (Text cu relevanță pentru SEE)

1.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 402/23
               
            
         REGULAMENTUL DELEGAT (UE) 2020/1794 AL COMISIEI
         din 16 septembrie 2020
         de modificare a părții I din anexa II la Regulamentul (UE) 2018/848 al Parlamentului European și al Consiliului în ceea ce privește utilizarea materialului de reproducere a plantelor neecologic și în conversie
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului (1), în special articolul 12 alineatul (2) litera (b),
         întrucât:
         
                     (1)
                  
                  
                     Regulamentul (UE) 2018/848, în special partea I din anexa II, stabilește anumite cerințe cu privire la utilizarea materialului de reproducere a plantelor neecologic și în conversie.
                  
               
                     (2)
                  
                  
                     Având în vedere eliminarea treptată a derogărilor de la utilizarea materialului de reproducere a plantelor ecologic stabilite la articolul 53 din Regulamentul (UE) 2018/848, este important să se sporească nivelul de producție și de introducere pe piață a materialului de reproducere a plantelor ecologic și în conversie.
                  
               
                     (3)
                  
                  
                     În conformitate cu articolul 10 alineatul (4) din Regulamentul (UE) 2018/848, materialul de reproducere a plantelor poate fi comercializat ca „în conversie” atunci când se respectă o perioadă de conversie de cel puțin 12 luni. În temeiul articolului 26 alineatul (1) din Regulamentul (UE) 2018/848, statele membre trebuie să se asigure că este instituită o bază de date actualizată în mod regulat care să cuprindă materialul de reproducere a plantelor ecologic și în conversie, cu excepția plantulelor, dar incluzând cartofii de sămânță, care este disponibil pe teritoriile lor. În plus, articolul 26 alineatul (2) impune statelor membre să dispună de sisteme care să permită operatorilor ce comercializează material de reproducere a plantelor ecologic sau în conversie și care pot furniza acest material în cantități suficiente și într-un termen rezonabil să publice, în mod voluntar și gratuit, împreună cu numele și datele lor de contact, informații privind materialul de reproducere a plantelor ecologic și în conversie disponibil, precum materialul de reproducere a plantelor din material eterogen ecologic sau din soiuri ecologice adecvate pentru producția ecologică, excluzând plantulele, dar incluzând cartofii de sămânță, precizând cantitatea în greutate a materialului respectiv și perioada din an în care este disponibil. Cu toate acestea, articolul 26 alineatul (5) prevede că statele membre pot utiliza în continuare sistemele de informații relevante deja existente.
                  
               
                     (4)
                  
                  
                     Prin urmare, este important ca, atunci când nu este disponibil suficient material de reproducere a plantelor ecologic și această indisponibilitate este demonstrată prin înregistrări colectate în baza de date și în sistemele menționate mai sus, să se acorde prioritate utilizării de material de reproducere a plantelor în conversie, față de materialul de reproducere a plantelor neecologic. În plus, în conformitate cu articolul 6 litera (i) din Regulamentul (UE) 2018/848, trebuie permisă utilizarea de material de reproducere a plantelor ecologic și în conversie obținut de fermieri în propriile ferme.
                  
               
                     (5)
                  
                  
                     Ținând seama de practicile actuale divergente din statele membre, este de asemenea foarte important să se armonizeze criteriile și condițiile specifice pentru eliberarea autorizațiilor de utilizare a materialului de reproducere a plantelor neecologic în cazurile în care nu este disponibil material de reproducere a plantelor ecologic și în conversie de suficientă calitate sau în cantități suficiente. Această armonizare ar trebui să permită evitarea unei posibile concurențe neloiale în domeniul producției ecologice și să asigure faptul că se aplică anumite dispoziții de precauție privind materialul de reproducere a plantelor, precum și că, atunci când sunt prescrise tratamente fitosanitare, acesta este supus, dacă este cazul, unei perioade de conversie a parcelei, astfel cum se prevede la punctele 1.7.3 și 1.7.4 din partea I a anexei II la Regulamentul (UE) 2018/848.
                  
               
                     (6)
                  
                  
                     În pofida eforturilor depuse de operatorii implicați în producția de material de reproducere a plantelor ecologic, există încă multe specii, subspecii sau soiuri pentru care nu este disponibil material de reproducere a plantelor ecologic și în conversie și în cazul cărora este necesar să se simplifice procesul de autorizare prin reducerea sarcinii administrative, fără a pune în pericol caracterul ecologic al produselor. Prin urmare, pentru a reduce numărul de cereri de autorizații individuale, este necesar să se prevadă autorizații generale naționale anuale pentru specii, subspecii sau soiuri, sub rezerva anumitor condiții, precum și adoptarea de liste naționale de specii sau subspecii pentru care este disponibil, în cantități suficiente, material de reproducere a plantelor ecologic sau în conversie din soiuri corespunzătoare. Această abordare ar trebui să permită limitarea recurgerii la autorizații individuale. În plus, listele naționale respective constituie informații relevante, care se preconizează că vor spori gradul de cunoaștere și de certitudine în sectorul materialului de reproducere a plantelor ecologic și, astfel, vor facilita dezvoltarea în continuare atât a acestui sector de producție foarte specializat, cât și a utilizării de material de reproducere a plantelor ecologic.
                  
               
                     (7)
                  
                  
                     Prin urmare, partea I din anexa II la Regulamentul (UE) 2018/848 trebuie modificată în consecință.
                  
               
                     (8)
                  
                  
                     Din motive de claritate și de securitate juridică, prezentul regulament trebuie să se aplice de la data aplicării Regulamentului (UE) 2018/848,
                  
               ADOPTĂ PREZENTUL REGULAMENT:
         
            Articolul 1
            Partea I din anexa II la Regulamentul (UE) 2018/848 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 septembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 150, 14.6.2018, p. 1.
      
      
         
            ANEXĂ
            Partea I din anexa II la Regulamentul (UE) 2018/848 se modifică după cum urmează:
            
                        1.
                     
                     
                        Punctele 1.8.5.1-1.8.5.5 se înlocuiesc cu următorul text:
                        
                                    „1.8.5.1.
                                 
                                 
                                    Prin derogare de la punctul 1.8.1, în cazul în care datele colectate în baza de date menționată la articolul 26 alineatul (1) sau în sistemul menționat la articolul 26 alineatul (2) litera (a) arată că nu sunt îndeplinite nevoile calitative sau cantitative ale operatorului în ceea ce privește materialul relevant de reproducere a plantelor ecologic, operatorul poate utiliza material de reproducere a plantelor în conversie în conformitate cu articolul 10 alineatul (4) al doilea paragraf litera (a).
                                    În cazul în care nu este disponibil material de reproducere a plantelor ecologic și în conversie de calitate suficientă sau în cantități suficiente pentru a satisface nevoile operatorului, autoritățile competente pot autoriza utilizarea de material de reproducere a plantelor neecologic, sub rezerva punctelor 1.8.5.3-1.8.5.7.
                                    O asemenea autorizație individuală se eliberează numai în una dintre următoarele situații:
                                    
                                                (a)
                                             
                                             
                                                în cazul în care niciun soi din specia pe care dorește să o obțină operatorul nu este înregistrat în baza de date menționată la articolul 26 alineatul (1) sau în sistemul menționat la articolul 26 alineatul (2) litera (a);
                                             
                                          
                                                (b)
                                             
                                             
                                                în cazul în care niciun furnizor, și anume un operator care comercializează material de reproducere a plantelor, nu poate livra materialul relevant de reproducere a plantelor ecologic sau în conversie în timp util pentru însămânțare sau plantare, în situațiile în care utilizatorul a comandat materialul de reproducere a plantelor într-un interval de timp rezonabil pentru a permite pregătirea și furnizarea de material de reproducere a plantelor ecologic sau în conversie;
                                             
                                          
                                                (c)
                                             
                                             
                                                în cazul în care soiul pe care operatorul dorește să îl obțină nu este înregistrat ca material de reproducere a plantelor ecologic sau în conversie în baza de date menționată la articolul 26 alineatul (1) sau în sistemul menționat la articolul 26 alineatul (2) litera (a), iar operatorul poate demonstra că niciuna dintre alternativele înregistrate pentru aceeași specie nu este adecvată, în special în ceea ce privește condițiile agronomice și pedoclimatice și proprietățile tehnologice necesare pentru obținerea producției și că, prin urmare, autorizația este importantă pentru producția sa;
                                             
                                          
                                                (d)
                                             
                                             
                                                în cazul în care acest lucru se justifică pentru utilizarea în cercetare, în teste pe teren la scară mică, în scopuri de conservare a soiului sau în inovarea în materie de produse și este agreat de autoritățile competente ale statului membru în cauză.
                                             
                                          Înainte de a solicita o astfel de autorizație, operatorul trebuie să consulte baza de date menționată la articolul 26 alineatul (1) sau sistemul menționat la articolul 26 alineatul (2) litera (a) pentru a verifica dacă materialul relevant de reproducere a plantelor ecologic sau în conversie este disponibil și, astfel, dacă cererea sa este justificată.
                                    Atunci când respectă articolul 6 litera (i), operatorii pot utiliza material de reproducere a plantelor atât ecologic, cât și în conversie obținut din propria lor exploatație, indiferent de disponibilitatea calitativă și cantitativă potrivit bazei de date menționate la articolul 26 alineatul (1) sau sistemului menționat la articolul 26 alineatul (2) litera (a).
                                 
                              
                                    1.8.5.2.
                                 
                                 
                                    Prin derogare de la punctul 1.8.1, operatorii din țări terțe pot utiliza material de reproducere a plantelor în conversie, în conformitate cu articolul 10 alineatul (4) al doilea paragraf litera (a), atunci când materialul de reproducere a plantelor ecologic este justificat ca nefiind disponibil în cantități suficiente sau la un nivel calitativ suficient pe teritoriul țării terțe în care este situat operatorul.
                                    Fără a aduce atingere normelor naționale relevante, operatorii din țări terțe pot utiliza material de reproducere a plantelor atât ecologic, cât și în conversie obținut din propria lor exploatație.
                                    Autoritățile de control sau organismele de control recunoscute în conformitate cu articolul 46 alineatul (1) pot autoriza operatorii din țări terțe să utilizeze material de reproducere a plantelor neecologic într-o unitate de producție ecologică, atunci când materialul de reproducere a plantelor ecologic sau în conversie nu este disponibil în cantități suficiente sau la un nivel calitativ suficient pe teritoriul țării terțe în care este situat operatorul, în conformitate cu condițiile prevăzute la punctele 1.8.5.3, 1.8.5.4 și 1.8.5.5.
                                 
                              
                                    1.8.5.3.
                                 
                                 
                                    După recoltare, materialul de reproducere a plantelor neecologic nu se tratează cu alte produse de protecție a plantelor decât cele autorizate pentru tratamentul materialului de reproducere a plantelor în conformitate cu articolul 24 alineatul (1) din prezentul regulament, cu excepția cazului în care autoritățile competente ale statului membru în cauză au prescris un tratament chimic în conformitate cu Regulamentul (UE) 2016/2031, în scopuri fitosanitare, pentru toate soiurile și materialele eterogene dintr-o anumită specie în zona în care urmează să fie utilizat materialul de reproducere a plantelor.
                                    În cazul în care se utilizează material de reproducere a plantelor neecologic căruia i s-a aplicat tratamentul chimic prescris menționat la primul paragraf, parcela pe care se cultivă materialul de reproducere a plantelor tratat trebuie să fie supusă, acolo unde este cazul, unei perioade de conversie conform punctelor 1.7.3 și 1.7.4.
                                 
                              
                                    1.8.5.4.
                                 
                                 
                                    Autorizația de utilizare a unui material de reproducere a plantelor neecologic trebuie obținută înainte de semănarea sau de plantarea culturii.
                                 
                              
                                    1.8.5.5.
                                 
                                 
                                    Autorizația de utilizare a unui material de reproducere a plantelor neecologic se acordă utilizatorilor individuali, de la un sezon la altul, iar autoritățile competente, autoritatea de control sau organismul responsabil pentru autorizare trebuie să întocmească o listă a cantităților de material de reproducere a plantelor autorizat.”
                                 
                              
                  
                        2.
                     
                     
                        Se introduc următoarele puncte 1.8.5.6 și 1.8.5.7:
                        
                                    „1.8.5.6.
                                 
                                 
                                    Autoritățile competente ale statelor membre elaborează o listă oficială a speciilor, subspeciilor sau soiurilor (grupate, dacă este cazul) pentru care este stabilit că materialul de reproducere a plantelor ecologic sau în conversie este disponibil în cantități suficiente și pentru soiurile corespunzătoare pe teritoriul lor. Pentru speciile, subspeciile sau soiurile incluse în lista respectivă nu se eliberează autorizații pe teritoriul statului membru în cauză în conformitate cu punctul 1.8.5.1, cu excepția cazului în care acestea sunt justificate de unul dintre scopurile menționate la punctul 1.8.5.1 litera (d). În cazul în care cantitatea sau calitatea materialului de reproducere a plantelor ecologic sau în conversie disponibil pentru o specie, o subspecie sau un soi din listă se dovedește a fi insuficientă sau inadecvată, din cauza unor circumstanțe excepționale, autoritățile competente ale statelor membre pot elimina din listă specia, subspecia sau soiul.
                                    Autoritățile competente ale statelor membre trebuie să actualizeze anual propria listă și să o pună la dispoziția publicului.
                                    Până la data de 30 iunie a fiecărui an și pentru prima dată până la 30 iunie 2022, autoritățile competente ale statelor membre trebuie să transmită Comisiei și celorlalte state membre linkul către site-ul de internet unde lista actualizată este pusă la dispoziția publicului. Comisia publică linkurile către listele actualizate naționale pe un site web dedicat.
                                 
                              
                                    1.8.5.7.
                                 
                                 
                                    Prin derogare de la punctul 1.8.5.5, autoritățile competente ale statelor membre pot acorda anual o autorizație generală tuturor operatorilor în cauză pentru utilizarea:
                                    
                                                (a)
                                             
                                             
                                                unei anumite specii sau subspecii, în cazul și în măsura în care niciun soi nu este înregistrat în baza de date menționată la articolul 26 alineatul (1) sau în sistemul menționat la articolul 26 alineatul (2) litera (a);
                                             
                                          
                                                (b)
                                             
                                             
                                                unui anumit soi, în cazul și în măsura în care sunt îndeplinite condițiile prevăzute la punctul 1.8.5.1 litera (c).
                                             
                                          Atunci când utilizează o autorizație generală, operatorii trebuie să țină evidența cantității utilizate, iar autoritatea competentă responsabilă pentru autorizații trebuie să menționeze cantitățile de material de reproducere a plantelor neecologic autorizat.
                                    Autoritățile competente ale statelor membre trebuie să actualizeze anual lista speciilor, subspeciilor sau soiurilor pentru care este eliberată o autorizație generală și să pună lista respectivă la dispoziția publicului.
                                    Până la data de 30 iunie a fiecărui an și pentru prima dată până la 30 iunie 2022, autoritățile competente ale statelor membre trebuie să transmită Comisiei și celorlalte state membre linkul către site-ul de internet unde lista actualizată este pusă la dispoziția publicului. Comisia publică linkurile către listele actualizate naționale pe un site web dedicat.”